НАЦРТ ЗАКОНА

О ИЗМЕНАМА И ДОПУНАМА ЗАКОНА О ПЛОВИДБИ И ЛУКАМА

НА УНУТРАШЊИМ ВОДАМА

Члан 1.

У Закону о пловидби и лукама на унутрашњим водама („Службени гласник РС”, бр. 73/10, 121/12, 18/15, 96/15–др. закон, 92/16 и 104/16-др. закон), у члану 4. после тачке 1) додаје се тач. 1а) и 1б) које гласе:

„1а) *AtoN систем обележавања пловних путева* је систем који се користи за праћење стандардног система обележавања пловних путева навигационим бовама и који пружа информације о пловном путу учесницима у пловидби, а састоји се од AIS AtoN транспондера који се уграђују на навигационе бове, централног серверског сегмента који управља радом система путем одговарајућих софтверских апликација, као и софтверских апликација које обезбеђују коришћење одговарајућих сервиса Дирекцији за водне путеве и учесницима у пловидби;

1б) *багеровање* је вађење речног наноса у циљу одржавања лучке акваторије или приступног пловног пута до луке, односно испуњавања прописаних габарита пловног пута у зависности од утврђене категорије водног пута;”

После тачке 9) додаје се тачка 9а) која гласи:

9а) *бункер станица за снабдевање бродова горивом* је објекат, односно терминал на коме се обавља снабдевање течним горивом бродова, који се састоји од плутајућег објекта за укрцавање и искрцавање робеили од пристана, као и пратећих објеката на копну, а на којима су постављени снабдевачка јединица, припадајући резервоари, цевовод са опремом, уређаји и инсталације, транспортна јединица, мерила и други одговарајући уређаји, опрема и инсталације за снабдевање бродова горивом и који чине техничко-технолошку целину, за чији рад је потребно одобрење за обављање лучке делатности. Бункер станица за снабдевање бродова горивом мора да испуњава услове прописане Европским споразумом о међународном транспорту опасног терета на унутрашњим пловним путевима (ADN);”

После тачке 12) додаје се тачка 12а) која гласи:

„12a) *време одмора* је време изван радног времена и обухвата период одмора на пловилу у покрету, на усидреном или привезаном пловилу, као и на копну, и не обухвата кратке паузе до 15 минута;”

После тачке 13) додаје се тачка 13а) која гласи:

„13а) *дан одмора* је период непрекинутог одмора у трајању од 24 сата, које члан посаде проводи на слободно изабраном месту;”

После тачке 16) додаје се тачка 16а) која гласи:

„16а) *ES-TRIN стандард* је европски стандард којим се утврђују техничка правила за пловила унутрашње пловидбе;”

После тачке 18) додаје се тачка 18а) која гласи:

„18а) *инфраструктура за претовар алтернативних горива* је покретна или непокретна лучка инфраструктура која омогућава да се у луци или пристаништу врши снабдевање бродова погонском енергијом из извора као што су електрична енергија, водоник, биогорива, синтетичка и парафинска горива, природни гас, укључујући биометан у гасовитом стању (компримовани природни гас и утечњени природни гас), као и течни нафтни гас који служи, макар делимично, као замена за изворе снабдевања саобраћаја погонском енергијом из фосилних горива и који имају могућност да допринесу смањивању угљеника и тако допринесу смањењу негативног утицаја на животну средину у сектору саобраћаја;”

После тачке 30) додају се тач. 30а) и 30б) које гласе:

„30а) *мобилни радник* је сваки радник који је као члан посаде брода запослен у служби привредног друштва које је регистровано и обавља делатност превоза робе или путника у унутрашњој пловидби;

30б) *ноћни рад* је рад у времеском периоду од 23.00 до 06.00 часова ујутро.”

После тачке 38) додаје се тачка 38а) која фласи:

„38а) *плутајући објекат за укрцавање и искрцавање путника и робе* је део лучке инфраструктуре који се користи за укрцавање и искрцавање путника и робе и састоји се од пловила без сопственог погона (понтон или брод који је променио намену у плутајући објект) које је вођицама привезано на шипове који су дубоко темељени у водно земљиште и за које Управа врши технички прегледу односу напловило, док Дирекција за водне путеве издаје услове за израду, као и сагласност на пројекат за побијање шипова који обавезно садржи прорачун, односно испитивање опште стабилности конструкције на ветар, таласе, удар пловила и утицај леда, a на основу геодетског и геолошког елабората, као и хидрауличко-хидролошких и сеизмичких услова на датој локацији. Постављање и употреба плутајућег објекта за укрцавање и искрцавање путника и робене подлеже обавези добијања грађевинске, односно употребне дозволе у складу са законом којим се уређује планирање и изградња;”

После тачке 42) додаје се тачка 42а) која гласи:

„42а) *привезиште за чамце* је објекат опремљен за прихват и чување чамаца, који се састоји од бова које се користе за привез чамаца или од понтона уз које се привезују чамци;”

После тачке 44) додаје се тачка 44а) која гласи:

„44а) *пристан* је део лучке инфраструктуре намењен за укрцавање и искрцавање робе и путника у оквиру утврђеног лучког подручја и представља грађевински објекат у смислу закона којим се уређује планирање и изградња који се састоји од објекта изграђеног од армираног плутајућег бетона, бродограђевинског челика или других одговарајућих грађевинских материјала, који је вођицама повезан са шиповима, односно долфинима, који су дубоко утемељени у водно земљиште и са њима чини функционалну целину. Саставни део пристана чини и приступни мост који се у зависности од расположиве дубине приступног пловног пута вођицама повезује са шиповима. Пристан се може састојати и од шипова, односно долфина, који су дубоко утемељени у водно земљиште, уз које пристају бродови ради претовара робе која се укрцава или искрцава употребом одговарајуће претоварне механизације која се поставља на ослонце између шипова;”

После тачке 47) додају се тач. 47а) и 47б) које гласе:

„47a) *радно време* је време током којег члан посаде у складу са упутствима послодавца или његовог заступника ради на пловилу, уз пловило или за пловило, током којег је распоређен за рад или мора да буде спреман за рад (дежурство);

47б) *распоред рада* је план радних дана и дана одмора, са којим је послодавац унапред упознао члана посаде;”

После тачке 54) додаје се тачка 54а) која гласи:

„54а) *сезона* је период од највише девет узастопних месеци у оквиру 12 месеци у току кога је делатност због спољних услова, као што су временске прилике или туристичка потражња, везана за одређени део године;”

После тачке 72) додају се тач. 72а) и 72б) које гласе:

„72б) *члан посаде који ради ноћу* је:

1) члан посаде који уобичајено током ноћи одради најмање три сата свог свакодневног радног времена;

2) члан посаде који по потреби током ноћи одради одређени део свог годишњег радног времена, који је утврђен овим законом, односно колективним уговором или споразумом који су социјални партнери закључили на националном или регионалном нивоу;

72в) *члан посаде који ради у сменама* је члан посаде који ради по распореду рада у сменама;”.

Члан 2.

У члану 13. став 1. тачка 7) после речи: „путева” додају се речи: „и управљањаAtoN системом обележавања пловних путева”.

Додаје се став 8. који гласи:

„Oдржавање прописаних техничких карактеристика пловног пута из става 1. тачка 1) овог члана које се врши багеровањем, као и обављање послова припреме зимовника за почетак зимског периода, Дирeкција за водне путеве врши као послове сезонског карактера.”

Члан 3.

У члану 17. став 1. тачка 4) после речи: „(RIS)“ додају се речи: „и AtoN система обележавања пловних путева”.

Члан 4.

У члану 37. став 1. речи: „пристана на шиповима” бришу се.

Члан 5.

У члану 37а став 1. после речи: „пристаништа” ставља се запета и додају речи: „односно пристана”.

Члан 6.

У члану 38. став 1. речи: „пристани на шиповима и постављати плутајући објекти“ замењују се речима: „постављати плутајући објекти за укрцавање и искрцавање путника и привезишта за чамце, као и услове и начин постављањa плутајућих објеката за укрцавање и искрцавање путника и привезишта за чамце,”.

У ставу 2. после речи: „плутајући објекти“ додају се речи: „ и привезишта за чамце из става 1. овог члана”.

У ставу 4. речи: „пристана за укрцавање и искрцавање путника као дела лучке супраструктуре” замењују се речима: „плутајућег објекта за укрцавање и искрцавање путника као дела лучке инфраструктуре”.

У став 5. речи: „пристана за укрцавање и искрцавање путника” замењују се речима: „плутајућег објекта за укрцавање и искрцавање путника”.

Члан 7.

У члану 39. став 1. речи: „лучке капетаније” замењују се речима: „инспектора безбедности пловидбе”.

Члан 8.

У члану 49. став 1. тачка 2) после речи: „лучкој капетанији”додају се речи: „и инспектору безбедности пловидбе”.

Члан 9.

У члану 86. речи: „контролни и” бришу се, док се после речи: „ванредни” додају речи: „и добровољни”.

Члан 10.

У члану 87. став 1. тачка 3) после речи: „поправка” додају се речи: „или преправка”.

Члан 11.

У члану 88. после речи: „правила” запета и речи: „а контролним прегледом проверава се правилно одржавање брода” бришу се.

Додаје се став 2. који гласи:

„Обавези вршења редовног прегледа подлеже брод коме је Управа у складу са чланом 104. ст. 1, 3. и 4. овог закона признала Сведочанство Уније за унутрашњу пловидбу које је надлежни орган земље чланице Европске уније издао у складу са прописом Европске уније којим се уређују технички захтеви за пловила унутрашње пловидбе, односно исправу о способности брода за пловидбу која је издата у складу са прописима Централне комисије за пловидбу Рајном, по истеку рока важења ових исправа.”

Члан 12.

У члану 89. став 1. тачка 1) речи: „лучке капетаније” замењују се речима: „инспектора безбедности пловидбе”

Став 1. тачка 6) брише се.

Додаје се став 2. који гласи:

„Добровољни преглед врши се на захтев бродара између два редовна прегледа брода.”

Члан 13.

У члану 90. став 1. мења се и гласи:

„Техничка правила нарочито садрже:

1) зоне пловидбе бродова;

2) прописивање важећег ES-TRIN стандарда којим се утврђују минимална техничка правила за пловила унутрашње пловидбе која плове на унутрашњим водним путевима који припадају зонама пловидбе бродова 1, 2, 3. и 4;

3) подручја могућих додатних техничких правила која се примењују на пловила која плове на унутрашњим водним путевима зоне 1. и 2;

4) подручја могућих снижења техничких правила која се примењују на пловилима која плове на унутрaшњим водним путевима зоне 3. и 4;

5) упутства којима се ближе уређују поједини технички захтеви који су обухваћени Техничким правилима.”

Додаје се нови став 2. који гласи:

„Важећи ES-TRIN стандард којим се утврђују минимална техничка правила за пловила унутрaшње пловидбе којa плове на унутрашњим водним путевима који припадају зонама пловидбе бродова 1, 2, 3. и 4, Управа објављује на српском језику на својој интернет страници.”

После досадашњег става 2. који постаје став 3. додаје се став 4. који гласи:

„Влада прописује категорије бродских погонских машина, обавезе органа за хомологацију бродских погонских машина, као и тржишне инспекције у односу на провере бродских погонских машина, захтеве у односу на стављање на тржиште, односно забрану или ограничавање стављања на тржиште бродских погонских машина, обавезе произвођача, заступника произвођача, увозника, дистрибутера и произвођача оригиналне опреме, битнe захтевe у односу на емисију издувних гасова за хомологацију типа бродске погонске машине, поступке и спровођење поступака хомологације типа, измене и важење хомологација типа бродске погонске машине, изјаву о усклађености и ознаке бродске погонске машине, изузећа, извештавање о производњи и провере, заштитне клаузуле, као и именовање техничких служби и обавештавање о њима.”“

Члан 14.

 Члан 90д брише се.

Члан 15.

Члан 90ж брише се.

Члан 16.

Члан 90к брише се.

Члан 17.

У члану 90л став 6. брише се.

Члан 18.

Члан 104. мења се и гласи:

„Бродске књиге и исправе, осим Сведочанства Уније за унутрашњу пловидбу, које су издате према прописима земаља чланица Европске уније, признају се као да су издате у Републици Србији.”

Бродске књиге и исправе издате према прописима осталих земаља признају се под условима предвиђеним споразумом о међусобном признавању који се закључује са државом чију заставу брод вије.

Сведочанство Уније за унутрашњу пловидбу које је издато према прописима земље чланице Европске уније, признаје се на основу споразума о узајамном признавању бродских исправа којима се утврђује способности бродова за пловидбу између Европске уније и Републике Србије.

До закључивања споразума из става 3. овог члана, узајамно признавање врши се на основу административних споразума који се закључују између Управе и надлежих органа држава чланица ЕУ.

Исправе брода којима се доказује способност брода за пловидбу издате у складу са Правилима надзора пловила на Рајни којим се доказује способност брода за пловидбу Рајном, признају се на основу споразума о узајамном признавању бродских исправа којима се утврђује способности бродова за пловидбу између Централне комисије за пловидбу Рајном (CCNR) и Републике Србије.

Члан 19.

После члана 106. додају се чл. 106а-106д који гласе:

„Члан 106а

По истеку рока важења, сведочанство о способности брода за пловидбу се обнавља за исти период важења, након извршеног редовног прегледа ради утврђивања усклађености брода са Техничким правилима.

Приликом обнављања сведочанство о способности брода за пловидбу, на бродове се примењују прелазне одредбе прописане Техничким правилима.

Изузетно, Управа може у складу са одредбама Техничких правила да продужи важење сведочанства о способности брода за пловидбу, без вршења техничког прегледа за најдуже шест месеци.

Продужење се уписује у сведочанство о способности брода за пловидбу.

Члан 106б

Нестанак сведочанство о способности брода за пловидбу власник брода, односно бродар је дужан да пријави Управи.

Нестанак сведочанство о способности брода за пловидбу у иностранству власник брода, односно бродар је дужан да пријави најближем дипломатском или конзуларном представништву Републике Србије, а након повратка у Републику Србију Управи.

Власник брода је дужан да прогласи неважећим нестало сведочанство о способности брода за пловидбу у „Службеном гласнику Републике Србије”.

Управа ће издати на захтев власника брода, односно бродара ново сведочанство о способности брода за пловидбу.

Рок важења сведочанства о способности брода за пловидбу не може да буде дужи од датума истека рока важења изгубљеног сведочанства о способности брода за пловидбу.

Члан 106в

У решењу којим Управа одбацује или одбија захтев за издавање сведочанства о способности брода за пловидбу, односно у решењу којим Управа одбацује или одбија захтев за обнављање важења сведочанства о способности брода за пловидбу, наводе се разлози за доношење таквог решења.

Решење из става 1. овог члана је коначно у управном поступку и против њега се може покренути управни спор код Управног суда у року од 30 дана од дана пријема решења.

Управа доноси решење о повлачењу важећег сведочанства о способности брода за пловидбу које је издало или обновило, ако брод више није усклађен са техничким правилима наведенима у сведочанству о способности брода за пловидбу.

Члан 106г

У случају већих поправки или преправки које утичу на усклађеност брода са Техничким правилима у погледу његове конструкционе чврстоће, пловидбе, могућности маневрисања или његових посебних карактеристика, на том броду мора да се изврши технички преглед пре наставка пловидбе.

Након техничког прегледа из става 1. овог члана, у важеће сведочанство о способности брода за пловидбу уносе се измене у циљу навођења измењених техничких карактеристика брода или се важеће сведочанство о способности брода за пловидбу повлачи и издаје се ново.

Ако Управа уноси измене у исправу о способности брода за пловидбу, односно ако је повлачи, у складу са ставом 2. овог члана, а коју је издао орган друге државе, о томе ће обавестити орган који је издао ту исправу у року од 30 дана од датума уношења измена, односно издавања новог сведочанство о способности брода за пловидбу.

Члан 106д

Управа издаје привремено сведочанство о способности брода за пловидбу:

1) броду који, уз одобрење Управе, треба да путује до одређеног места ради вршења техничког прегледа и добијања сведочанства о способности брода за пловидбу;

2) броду чије је сведочанство о способности брода за пловидбу изгубљено, оштећено или привремено повучено у складу са одредбама овог закона и Техничких правила;

3) броду за који је, након извршеног техничког прегледа, започет поступак издавања сведочанства о способности брода за пловидбу;

4) броду који не испуњава све услове који су прописани за добијање сведочанства о способности брода за пловидбу у складу са Техничким правилима;

5) плутајућим објектима у случајевима када је Управа дала одобрење за обављање посебног превоза и под условима одређеним од стране Управе.

Управа издаје привремено сведочанство о способности брода за пловидбу када утврди да је на одговарајући начин обезбеђена пловност пловила и основни захтеви за безбедност пловидбе.

Привремено сведочанство о способности брода за пловидбу садржи услове одређене од стране Управе и важи:

1) у случајевима из става 1. тач 1), 4) и 5) овог члана за једно одређено путовање које мора да се обави у одређеном временском периоду који не може да буде дужи од месец дана;

2) у случајевима из става 1. тач. 2) и 3) овог члана током одређеног временског периода који не може да буде дужи од два месеца.”

Члан 20.

У члану 120. став 1. брише се.

Досадашњи ст. 2-5. постају ст. 1-4.

Члан 21.

После члана 120. додаје се члан 120а који гласи:

„Члан 120а

Управа уноси у Европску базу података о пловилима (у даљем тексту: EHDB):

1) податке којима се идентификује и описује брод у складу са одредбама овог закона и Техничких правила;

2) податке о издатим, обновљеним, замењеним и повученим сведочанствима о способности брода за пловидбу, као и податке о Управи;

3) дигиталне копије сведочанстава о способности брода за пловидбу које је издала;

4) податке о одбијеним или одбаченим захтевима за издавање сведочанства о способности брода за пловидбу, као и о захтевима за издавање сведочанства о способности брода за пловидбу који су у поступку решавања, у складу са одредбама овог закона и Техничких правила;

5) све промене података из тач. 1)-4) овог члана.

Управа преноси податке у EHDB, односно трећој земљи или међународној организацији у складу са прописима којима се уређује заштита података.”

Члан 22.

У члану 124. додаје се став 2. који гласи:

„Ако се чамци без сопственог погона који нису дужи од три метра, педолине, водени бицикли, даске и слична пловила, користе за обављање привредне делатности, власник привредног друштва, односно предузетник који користи ова пловила за обављање привредне делатности дужан је да, поред услова из члана 123. став 1. тач. 1) и 2) овог закона, обезбеди да свако лице које се укрцава на ова пловила обавезно има прслук за спасавање, као и да предузме друге мере у циљу безбедности тих лица одређене од стране надлежне лучке капетаније.

Власник привредног друштва, односно предузетник из става 2. овог члана, дужан је да обезбеди да се пловило из става 2. овог члана користи искључиво изван пловног пута.”

Члан 23.

У члану 130. после става 1. додају се ст. 2-5. који гласе:

„Као члан посаде брода може да буде укрцано само лице старије од 16 година.

Изузетно од става 2. овог члана, није дозвољено запошљавање на броду лица млађих од 18 година ако обављање послова на броду од стране тих лица може да угрози њихово здравље или безбедност у складу са одговарајућим међународним стандардима.

Члан посаде који је млађи од осамнаест година не може да ради ноћу.

На права и обавезе из радног односа која нису уређена овим законом, сходно се примењују одредбе закона којим се уређује област рада.”

Члан 24.

После члана 130. додају се нови чл. 130а-130и који гласе:

**„Радно време чланова посаде**

Члан 130а

Редовно радно време члана посаде траје осам часова по радном дану.

Максимално радно време члана посаде не може да траје дуже од:

1) 14 сати у било ком периоду од 24 сата;

2) 84 сата у било ком периоду од седам дана.

Ако је распоредом рада предвиђено више радних дана него дана одмора, у оквиру периода од четири месеца не може да се прекорачи просечно недељно радно време од 72 сата.

Радно време у складу са ст. 1-3. овог члана може да се продужи ако у оквиру 12 месеци (у даљем тексту: референтни период) није прекорачен просек од 48 сати недељно.

Најдуже радно време у референтном периоду је 2.304 сата, при чему је основа за обрачун 52 недеље умањено за најмање четири недеље одсуства помножено са 48 сати.

Одобрени периоди плаћеног годишњег одмора, као и периоди боловања, приликом обрачунавања просека се не узимају у обзир или су неутрална.

Право на време одмора која произлазе из званичних празника додатно се умањују.

За радне односе краће од референтног периода, приликом обрачунавања најдужег радног времена полази се од обрачунавања према времену проведеном на раду (*pro-rata-temporis)*.

**Радни дани и дани одмора**

Члан 130б

Члан посаде може да се ради најдуже 31 узастопни дан.

Ако је распоредом рада предвиђено више радних дана него дана одмора, најмањи број узастопних дана одмора непосредно након узастопно одрађених радних дана, одређује се на следећи начин:

1. од једног до 10 узастопних радних дана: по 0,2 дана одмора за сваки узастопни радни дан;
2. од 11 до 20 узастопних радних дана: по 0,3 дана одмора за сваки узастопни радни дан;
3. од 21 до 31 узастопни радни дан: по 0,4 дана одмора за сваки узастопни радни дан.

Сразмерни дани одмора додају се у обрачуну из става 2. овог члана, најмањем броју узастопних дана одмора и одобравају се само као цели дани.

Ако је распоредом рада предвиђено највише једнак број радних дана у односу на дане одмора, онда је заповедник дужан да непосредно након одрађених узастопних радних дана члану посаде одобри једнак број узастопних дана одмора.

Од броја узастопних дана одмора који треба одобрити, може да се одступи под условом да:

1. није премашен највећи број од 31 узастопног радног дана;
2. да се у складу са ставом 2. тач. 1)-3) овог члана, најмањи број узастопних дана одмора одобри непосредно након одрађених узастопних радних дана;
3. да се изједначи продужени или замењени период радних дана у оквиру референтног периода.

**Сезонски рад на путничким бродовима**

Члан 130в

Изузетно од чл. 130а и 130б овог закона, у случају сезонског рада на путничким бродовима, максимално радно време члана посаде не може да траје дуже од:

1. 12 сати у било ком периоду од 24 сата;
2. 72 сата у било ком периоду од 7 дана.

По радном дану члану посаде се одобрава 0,2 дана одмора.

У сваком периоду од 31 дана морају да се одобре најмање два стварна дана одмора, док се остали дани одмора одобравају у складу са договором послодавца и члана посаде.

У складу са ст. 2. и 3. овог члана и чланом 130а став 8. овог закона, надокнада дана одмора, као и придржавање просечног радног времена од 48 сати у складу са чланом 130а овог закона, врши се у складу са колективним уговором или споразумом између социјалних партнера или, у случају непостојања таквих споразума, у складу са законом којим се уређују радни односи.

**Право на одмор члана посаде**

Члан 130г

Члан посаде има право на редовно, довољно дуго и непрекидно време одмора, чије трајање мора да буде исказано у временским јединицама како би се обезбедило да због премора или због честе промене модела пловидбе не повреде себе, своје колеге или остала лица, као и да краткорочно и дугорочно не проузоркују штету по сопствено здравље.

Минимално време одмора члана посаде не може да траје краће од:

1) 10 сати у било ком периоду од 24 сата, од тога најмање шест сати непрекидно;

2) 84 сата у било ком периоду од седам дана.

Члан посаде чије је свакодневно радно време дуже од шест сати има право на дневну паузу.

Трајање, услови за одобравање, као и друга питања које се односе на коришћење дневних пауза, утврђују се у колективним уговорима или споразумима између социјалних партнера или, у случају непостојања таквих споразума, у складу са законом којим се уређују радни односи.

**Најдуже дозвољено радно време ноћу**

Члан 130д

У случају трајања радног времена ноћу од седам сати, најдуже трајање недељног радног времена током радног времена ноћу износи 42 сата.

**Годишњи одмор**

Члан 130ђ

Члан посаде има право на плаћени годишњи одмор у најкраћем трајању од четири недеље, односно на сразмерни део годишњег одмора у случају запослења краћег од једне године у складу са са одредбама закона којим се уређују радни односи којима се уређује коришћење годишњег одмора.

Најкраћи плаћени годишњи одмор, осим у случају престанка радног односа, не може да се замени новчаном накнадом.

**Евиденција о дневном радном времену или времену одмора чланова посаде**

Члан 130е

На броду који је уписан у домаћи уписник бродова унутрашње пловидбе мора да се води евиденција о дневном радном времену или времену одмора сваког члана посаде.

Евиденције из става 1. овог члана морају да се чувају на броду најкраће до краја референтног периода.

Послодавац или његов заступник и члан посаде дужни су да заједно проверавају и потврде евиденцију у одговарајућим временским периодима, а најкасније до краја наредног месеца.

Евиденција из става 1. овог члана обавезно садржи:

1. име брода;
2. име власника брода или бродара;
3. име заповедника;
4. датум;
5. радни дан или дан одмора;
6. почетак и крај дневног радног времена или времена одмора.

Члану посаде мора да се уручи фотокопија потврђених евиденција које се односе на њега, које је члан посаде дужан да има код себе годину дана од краја референтног периода.

**Хитни случајеви**

Члан 130ж

Заповедник брода или лице које га мења има право да захтева од члана посаде рад у сваком радном времену које је нужно за непосредну безбедност брода, лица на броду или терета, или у циљу пружања помоћи другим бродовима или лицима у опасности.

Заповедник домаћег брода или лице које га мења може да захтева од члана посаде да ради потребно радно време у случају из става 1. овог члана, док се не успостави редовно стање.

Након успостављања редовног стања заповедник или лице које га мења ће, чим је то могуће, да обезбеди да сваки члан посаде који је радио у времену предвиђеном за одмор добије одговарајући период одмора.

**Безбедност и здравље на раду чланова посаде**

Члан 130з

Члановима посаде који раде ноћу и члановима посаде који раде у сменама мора да се пружи заштита у погледу безбедности и здравља на раду у мери која је потребна имајући у виду врсту њиховог посла.

Заштитна и превентивна средства у циљу остваривања безбедности и здравља на раду чланова посаде који раде ноћу или у сменама, у сваком тренутку морају да буду доступна.

**Модели пловидбе**

Члан 130и

Приликом организације рада у оквиру прописаних модела пловидбе послодавац је дужан да поштује начело да организација радног времена мора да буде прилагођена члану посаде, посебно у погледу смањења монотоног, односно унапред утврђеног рада у оквиру једног од модела пловидбе, у зависности од врсте посла и захтева за заштиту безбедности и здравља на раду, нарочито у погледу пауза током радног времена.”

Члан 25.

 У члану 131. додаје се нови став 2. који гласи:

 „Изузетно од става 1. овог члана, за вршење појединих послова на броду, у одређеним моделима пловидбе бродар може да ангажује приправника за стицање звања уместо појединих чланова посаде са прописаним звањима, у складу са прописом којим се утврђује најмањи број чланова посаде за безбедну пловидбу.”

 Досадашњи став 2. постаје став 3.

Члан 26.

 Члан 132. мења се и гласи:

„Члан 132.

Члан посаде брода трговачке морнарице који врши послове којима се обезбеђује пловидба, може да буде лице које је стекло одговарајуће звање и које за вршење послова тог звања на броду има одговарајуће овлашћење, као и приправник за стицање звања.

Звање чланова посаде брода стиче се полагањем стручног испита за стицање овлашћења за вршење послова одговарајућег звања, а доказује се овлашћењем за вршење послова на броду.

Поред овлашћења за вршење послова одговарајућег звања из става 2. овог члана, чланови посаде могу да стичу посебна овлашћења о оспособљености, која се стичу положеним одговарајућим испитом.

Кандидат за полагање испита за издавање овлашћења о оспособљености, односно посебној оспособљености сноси трошкове плаћања републичке административне таксе, коју је дужан да плати пре полагања испита.

Решење о издавању овлашћења о оспособљености, односно посебној оспособљености је коначно у управном поступку и против њега се може покренути управни спор.

За издавање овлашћења плаћа се републичка административна такса.

Овлашћење о оспособљености, односно посебној оспособљености члана посаде брода које је издато супротно прописаним условима ништаво је.

Министарство води регистар издатих овлашћења о оспособљености, односно посебној оспособљености чланова посаде бродова трговачке морнарице.

Министар прописује звања, услове и начин стицања звања, односно овлашћења о оспособљености и посебној оспособљености чланова посаде трговачке морнарице са роковима важења овлашћења, врсте бродских делатности које обављају чланови посаде, нивое одговорности чланова посаде, програм и начин полагања испита за стицање овлашћења о оспособљености, односно посебној оспособљености, поступак издавања овлaшћења o оспособљености, односно посебној оспособљености, начин обрачунавања пловидбеног стажа, услове које морају да испуне центри за обуку чланова посаде, инструктори, односно процењивачи центра за обуку, као и испитивачи, програм обуке, односно наставних предмета/курсева за стицање овлашћења о оспособљености и посебној оспособљености, начин вођења и обрасце дневника о завршеној обуци и стеченој пракси, обавезе инструктора, односно процењивача, као и обавезе испитивача и кандидата у оквиру практичне обуке, начин и услове за избор испитивача у испитну комисију, услове и начин признавања, обнове и замене овлашћења о оспособљености, односно посебној оспособљености, садржину и образац овлашћења, као и образац, садржину, начин издавања и вођења регистра издатих овлашћења, као и регистар издатих одобрења центрима за обуку чланова посаде.”

Члан 27.

После члан 133. додају се чл. 133а-133ђ који гласе:

Члан 133а

Теоријску и практичну обуку (у даљем тексту: обука) за стицање овлашћења о оспособљености, односно посебној оспособљености чланова посаде бродова врше центри за обуку чланова посаде, на основу одобрења које издаје министарство.

Одобрење из ставa 1. овог закона издаје се само правном лицу:

1) које је регистровано у Републици Србији;

2) чији су курсеви, односно наставни планови и програми по којима ће се изводити обука у складу са стандардима за стицање квалификација и компетенција који су прописани од стране Европског комитета за израду стандарда у унутрашњој пловидби (CESNI)и подзаконским актомиз члана 132. став 10.овог закона;

3) које испуњава прописане техничко-технолошке услове за држање обука за стицање овлашћења о оспособљености, односно посебној оспособљености;

5) које има квалификоване инструкторе и процењиваче;

4) које достави план и програм делатности за период за које се издаје одобрење.

Пре издавања одобрења министарство ће утврдити да правно лице из става 2. овог члана уредно извршава све финансијске обавезе према Републици Србији, да против њега није покренут стечајни поступак или поступак ликвидације, као и да се против одговорних лица не води кривични поступак за дела из области привредног криминала.

Решење о издавању одобрења из става 1. овог члана издаје се на период од десет година.

Решење о издавању одобрења из става 1. овог члана коначно је у управном поступкуи против њега се може покренути управни спор.

За издавање одобрења плаћа се републичка административна такса.

Члан 133в

Одобрење за обављање послова центар за обуку чланова посадепрестаје:

1) истеком времена на које је издато;

2) ликвидацијом правног лица које је добило одобрење, ако правни следбеници не затраже да одобрење остане на снази у року од 30 дана од ликвидације правног лица – корисника одобрења;

3) одузимањем одобрења од стране министарства.

Решење о престанку одобрења је коначно у управном поступку и против њега се може покренути управни спор.

Члан 133г

Министарство ће донети решење о одузимању одобрења ако утврди да центар за обуку чланова посаде:

1) не испуњава стандарде прописане међународним и домаћим прописима;

2) не задовољава услове на основу којих му је издато одобрење;

3) ако није започео са вршењем одређених обука у року одређеном у одобрењу.

У случајевима из става 1. овог члана, министарство ће пре одузимања одобрења упозорити центар за обуку чланова посадеи позвати га да се писмено изјасни о разлозима непоштовања одредби одобрења, након чега одређује рок за отклањање недостатка, а ако не поступи у року који је одредило министарство, министарство ће одузети одобрење.

Члан 133д

Министарство ће решење о одузимању одобрења центру за обуку чланова посадедонети без претходног позивања да поступи у складу са одредбама члана 133г став 2. овог закона ако је истa престала да обавља обуке за које је добила одобрење.

Решење о одузимању одобрења је коначно у управном поступку и против њега се може покренути управни спор.

Члан 133ђ

Центар за обуку чланова посаде мора да испуњава систем стандарда квалитета и да примењује међународне и домаће прописе којима је уређена материја унутрашње пловидбе.

Министарство врши проверу рада центра за обуку чланова посаде, док признато класификационо друштво проверава испуњеност система стандарда квалитета о трошку центра за обуку чланова посаде.

Провера из става 2. овог члана врши се сваке две године, а може и раније ако министарство оцени да је то неопходно.”

Члан 28.

У члану 134. став 1. речи: „и контролише периодичним прегледом” бришу се.

У ставу 8. речи: „врсте, рокове вршења здравствених прегледа,” бришу се.

Члан 29.

 После члана 134. додаје се члан 134а који гласи:

„Члан 134а

Здравствени преглед може да буде редовни и надзорни.

Редовни здравствени преглед врши се пре издавања бродарске књижице, односно дозволе за укрцавање и нарочито обухвата оштрину вида и слуха, препознавање боја, моторику горњих и доњих удова, као и неуропсихијатријско и кардиоваскуларно стање лица, у складу са стандардом за вршење здравствених прегледа чланова посаде бродова унутрашње пловидбе који су прописани од стране Европског комитета за израду стандарда у унутрашњој пловидби (CESNI).

Приликом вршења редовног здравственог прегледа члановима посаде утврђује се крвна група и RH фактор.

Када напуни 65 година, члан посаде мора да изврши редовни здравствени преглед у наредна три месеца, а након тога сваке године.

Лучка капетанија издаје овлашћење о оспособљености члану посаде из става 4. овог члана, уз напомену да је члан посаде извршио редовни здравствени преглед.

Надзорни здравствени преглед врши се у року краћем од редовног здравственог прегледа, ако је одређен краћи рок важности извештаја о извршеном редовном здравственом прегледу.

Члан посаде има право на бесплатни годишњи здравствени преглед током кога се посебно проверавају симптоми или услови који могу да буду проузроковани радом на броду са најкраћим дневним временима одмора и/или најмањим бројем дана одмора у складу са чл. 130б и 130в овог закона.

Чланови посаде који раде ноћу и имају здравствене проблеме за које је утврђено да су проузроковани ноћним радом морају, у зависности од расположивих могућности, да буду премештени на друго одговарајуће радно место са радним временом по дану.

Бесплатни здравствени преглед подлеже обавези чувања лекарске тајне.

Бесплатни здравствени преглед врши се у оквиру система јавног здравља.”

Члан 30.

 У члану 184. додаје се став 5. који гласи:

 „AIS транспондер мора имати уверење о одобрењу типа које се издаје за AIS транспондере класе А.”

Члан 31.

У члану 189. ст. 3. и 4. мењају се и гласе:

„За обављање послова Сервиса за управљање бродским саобраћајем (VTS) образује се VTS центар, као посебна организациона јединица у министарству.

Оперативно управљање пословима Сервиса за управљање бродским саобраћајем у VTS центру обављају VTS оператери.”

Члан 32.

У члану 207 став 1. после тачке 14а) додаје се тачка 14б) која гласи:

„14б) води евиденцију о објектима лучке инфраструктуре у својини Републике Србије на којима Агенција има уписано право коришћења;”

Члан 33.

У члану 213. став 1. после речи: „супраструктура” ставља се запета и додају речи: „као и приступна инфраструктура”.

Став 2. мења се и гласи:

„Лучку инфраструктуру чине: изграђене обале за пристајање пловила (кејски зидови и слично), лучке саобраћајнице (путеви, стазе, индустријски железнички колосеци са припадајућим железничким уређајима), енергетске и комуникационе мреже, расвета, ограде, пристани или плутајући објекти за укрцавање и искрцавање путника и робе, инфраструктура за претовар алтернативних горива, као и друге грађевине и уређаји који по својој намени служе за безбедан прилаз и привезивање пловила.”

После става 3. додаје се нови став 4. који гласи:

„Приступну инфраструктуру чине инфраструктурни објекти који омогућавају корисницима луке приступ луци са водног пута или копна, као што су приступне друмске саобраћајнице, железнички колосеци и канали, који се налазе изван утврђеног лучког подручја.”

У ставу 4. који постаје став 5. речи: „до 3.” замењују се речима: „до 4.”.

Члан 34.

У члану 214а став 4. речи: „надлежном општинском” замењују се речима: „државном”.

Члан 35.

У члану 216а став 2. тачка 3) речи: „вађење речног наноса” замењују се речју: „багеровање”.

Члан 36.

У члану 217. додају се ст. 6-8. који гласе:

„Лучки оператери из става 1. овог члана дужни су да поднесу захтев за упис у уписник лучких оператера из члана 226. овог закона.

Упис из става 6. овог члана врши се на основу решења које Агенција доноси у управном поступку.

Решење из става 7. овог члана је коначно у управном поступку и против њега се може покренути управни спор.”

Члан 37.

 У члану 218. став 7. после речи: „Агенције” додају се речи: „на који Републичка дирекција за имовину Републике Србије даје сагласност”.

 У ставу 9. речи: „и по прибављеној сагласности Републичке дирекције за имовину Републике Србије” бришу се.

Члан 38.

У члану 218а став 2. речи: „Републичка дирекција за имовину Републике Србије, односно Агенција могу да захтевају” замењују се речима: „Агенција може да захтева”.

Члан 39.

У члану 225а став 2. речи: „става 5.” замењују се речима: „става 6.”

Члан 40.

У члану 227б став 6. речи: „Извештај о детаљном пројекту (Detailed Project Report) који садржи нацрт идејног пројекта са роковима за све фазе градње” замењују се речима: „Извештај о пројекту (Project Report) који садржи нацрт претходне студије оправданости са генералним пројектом, односно Нацрт студије оправданости са идејним пројектом, у зависности од тога да ли се на основу планског документа могу издати локацијски услови”.

У ставу 7. речи: „детаљном” бришу се.

У ставу 8. речи: „детаљном” бришу се.

Члан 41.

У члану 227ј додају се ст. 2-5. који гласе:

„На водном земљишту које је обухваћено лучким подручјем установљава се право стварне службености за изградњу луке као линијског инфраструктурног објекта у корист Агенције, у складу са законом којим се уређују воде.

Право стварне службености из става 2. овог члана установљава се уговором који се закључује између Агенције и јавног водопривредног предузећа које је надлежно за територију на којој је утврђено лучко подручје.

Право стварне службености из става 2. овог члана установљава се без накнаде.

Изузетно од ст. 2-4. овог члана, ако је лучки оператер добио одобрење за обављање лучке делатности са правом службености грађења из чл. 218. и 218а овог закона, односно ако је добио лучку концесију за јавне радове из члана 227. став 1. тачка 2) овог закона, а издато одобрење, односно лучка концесија обухватају изградњу обале за пристајање пловила (кејски зидови и слично) као и друге објекте лучке инфраструктуре који се налазе на водном земљишту, јавно водопривредно предузеће закључује уговор о закупу водног земљишта непосредном погодбом са тим лучки оператером.

Одредба става 5. овог члана примењује се и на лучке оператере из члана 214. ст. 3. и 5. овог закона.

По истеку рока на који је издато одобрење, односно лучка концесија, примењују се одредбе ст. 2-4. овог члана.”

Члан 42.

У члану 237. додају се нови ст. 3. и 4. који гласи:

„Агенција издаје одобрење за марине ако је то у складу са документима просторног и урбанистичког планирања, као и документима Аутономне покрајине Војводине, односно Привредне коморе Србије, којима се утврђује мрежа марина на међународним, међудржавним и државним водним путевима.

На оснивање марина сходно се примењују одредбе овог закона о утврђивању лучког подручја, при чему подручје марине могу да чине катастарске парцеле или делови катастарских парцела.”

У досадашњем ставу 3. који постаје став 5. реч: „марине“ у одговарајућем падежу замењује се речима: „привезиште за чамце“.

У досадашњем ставу 4. који постаје став 6. реч: „марине“ замењује се речима: „привезиште за чамце”.

У досадашњем ставу 5. који постаје став 7. после речи: „марине“ додају се речи: „привезишта за чамце”.

Досадашњи став 6. који постаје став 8. мења се и гласи:

„За оснивање привезишта за чамце потребно је добити наутичке услове које издаје надлежна лучка капетанија.”

После става 7. додају се ст. 8. и 9. који гласи:

„Правно лице које управља привезиштем за чамце наплаћује таксу за пружање услуге прихвата и чувања чамаца.

Висину таксе из става 8. овог члана одређује надлежни орган јединице локалне самоуправе, односно надлежни орган градске општине, на чијој територији се оснива привезиште за чамце.”

Члан 43.

У члану 237а став 2. речи: „пристана” замењују се речима: „плутајућег објекта”.

Члан 44.

У члану 246. став 2. после речи: „радних места у министарству” додају се речи: „као и испит за инспектора, у складу са законом којим се уређује инспекцијски надзор”.

 Став 4. мења се и гласи: „Службена легитимација инспектора уређује се законом којим се уређује инспекцијски надзор.”

Члан 45.

 У члану 247. у ставу 2. реч „осам” замењује се бројем „15”.

Члан 46.

У члану 254. додаје се став 5. који гласи:

„Ако у вршењу надзора инспектор забрани пловидбу брода који вије заставу државе чланице ЕУ док утврђени недостаци не буду отклоњени, о забрани ће обавестити надлежни орган који је издао сведочанство о способности брода за пловидбу у року од седам дана од дана доношења забране.”

Члан 47.

У члану 266. став 1. брише се тачка 2).

Додаје се став 3. који гласи:

„Новчаном казном од 10.000 до 500.000 динара казниће се предузетник који изврши привредни преступ из става 1. тачка 1) овог члана.”

Члан 48.

У члану 267. став 1. тачка 9) после речи: „лучкој капетанији“ додају се речи: „и инспектору безбедности пловидбе”.

После тачке 25) додаје се тачка 25а) која гласи:

„25а) ако не обезбеди да свако лице које се укрцава на чамац без сопственог погона који није дужи од три метра, педолину, водени бицикл, даску и слично пловило, које се користи за обављање привредне делатности, обавезно има прслук за спасавање, као и не предузме друге мере у циљу безбедности тих лица одређене од стране надлежне лучке капетаније, односно ако не обезбеди да се ова пловила користи искључиво изван пловног пута (члан 127. ст. 2. и 3);”

После тачке 29) додаје се тачка 29а) која гласи:

„29а) ако AIS транспондер који користи на броду нема уверење о одобрењу типа које се издаје за AIS транспондере класе А (члан 184. став 5);”

Члан 49.

У члану 270. после тачке 12) додају се нове тач. 12а)-12г) које гласе:

„12а) ако максимално радно време члана посаде траје дуже од радног времена из члана 130. став 2. овог закона;

12б) ако непосредно након одрађених узастопних радних дана члану посаде не одобри једнак број узастопних дана одмора (члан 130б став 4);

12в) ако, у случају сезонског рада на путничким бродовима, максимално радно време члана посаде траје дуже од радног времена из члана 130в став 1. овог закона;

12г) ако не провери и не потврде евиденцију о дневном радном времену или времену одмора сваког члана посаде у одговарајућим временским периодима, а најкасније до краја наредног месеца (члан 130е став 3);”

Члан 50.

У члану 271. после тачке 15) додају се нове тач. 15а)-15г) које гласе:

„15а) ако максимално радно време члана посаде траје дуже од радног времена из члана 130. став 2. овог закона;

15б) ако непосредно након одрађених узастопних радних дана члану посаде не одобри једнак број узастопних дана одмора (члан 130б став 4);

15в) ако, у случају сезонског рада на путничким бродовима, максимално радно време члана посаде траје дуже од радног времена из члана 130в став 1. овог закона;

15г) ако не провери и не потврде евиденцију о дневном радном времену или времену одмора сваког члана посаде у одговарајућим временским периодима, а најкасније до краја наредног месеца (члан 130е став 3);”

Члан 51.

У члану 276. после тачке 4) додаје се нова тачка 4а) која гласи:

„4а) ако не провери и не потврде евиденцију о дневном радном времену или времену одмора сваког члана посаде у одговарајућим временским периодима, а најкасније до краја наредног месеца (члан 130е став 3);”

Члан 52.

У року од 180 дана од дана ступања на снагу овог закона, субјекат који се налази у поступку приватизације, а који на дан ступања на снагу овог закона обавља лучку делатност, као и привредно друштво које на дан ступања на снагу овог закона обавља лучку делатност и које послује са већинским државним капиталом, дужно је да пренесе право коришћења на лучком земљишту са тог субјекта приватизације, односно привредног друштва на Агенцију.

Субјекат, односно привредно друштво из става 1. овог члана, дужно је да изради попис лучке инфраструктуре у коме ће бити наведени објекти лучке инфраструктуре који су уписани у катастар непокретности, као и објекти лучке инфраструктуре који су изграђени без дозволе за изградњу објекта, као и да тај попис достави Агенцији.

За објекте лучке инфраструктуре који су изграђени без дозволе за изградњу објекта, лице из става 1. овог члана, дужно је да покрене поступак озакоњења и надлежном органу достави сву потребну документацију у складу са законом којим се уређује озакоњење објеката.

Поступак прибављања лучке инфраструктуре из става 2. овог члана у својину Републике Србије спроводи Републичка дирекција за имовину Републике Србије на захтев Агенције.

По спроведеном поступку из става 4. овог члана, одлуку о прибављању лучке инфраструктуре из става 2. овог члана доноси Влада.

На основу одлуке из става 5. овог члана, на лучкој инфраструктури из става 2. овог члана уписаће се право својине Републике Србије и право коришћења у корист Агенције.

Агенција ће привредном друштву из става 1. овог члана за обављање лучке делатности, доделити одобрење за обављање лучке делатности које привредно друштво из става 1. овог члана обавља на дан ступања на снагу овог закона на основу његовог писменог захтева, на време од 25 година са правом на продужење трајања одобрења за додатних 25 година.

Одобрењем из става 5. овог члана се између осталог уређују међусобне обавезе одржавања објеката лучке инфраструктуре из ст. 2. и 3. овог члана.

Члан 53.

Бродови могу да пристају изван лучког подручја ради претовара речних агрегата (шљунка и песка) и то само на локацијама на којима се налазе објекти за депоновање и сепарацију речних агрегата, које су обухваћене општим актом и планом постављања ових објеката које доноси надлежни орган јединице локалне самоуправе, најкасније до 31. децембра 2023. године.

На општи акт и план постављања из става 1. овог члана, министарство даје сагласност.

Привредно друштво које је до дана ступања на снагу овог закона обављало делатност депоновања и сепарације речних агрегата на локацијама које нису обуваћене општим актом и планом постављања из става 1. овог члана, већ су измештене на другу локацију која је након ступања на снагу овог закона утврђена као лучко подручје, стиче право да добије одобрење за обављање лучке делатности на период од 25 година, са могућношћу продужења за још 25 година, под условом да закључи уговор из члана 216а овог закона и плати накнаду за оперативну употребу луке, односно пристаништа.

Одобрење издаје Агенција за управљање лукама у складу са одредбама закона којим се уређује управни поступак и коначно је у управном поступку.

Вредност накнаде за оперативну употребу луке, односно пристаништа умањиће се сразмерно вредности радова на изградњи лучке инфраструктуре.

Поред обавезе плаћања накнаде за оперативну употребу луке, односно пристаништа у складу са става 5. овог члана, привредна друштва која управљају објектима за депоновање и сепарацију речних агрегата из ст. 1. и 3. овог члана, као и бродови који пристају у ове објекте, односно власници робе чији се претовар врши у овим објектима, дужни су да плаћају прописане лучке накнаде.

Члан 54.

Обрасци овлашћења о оспособљености чланова посаде трговачке морнарице који су издати у складу са Правилником о звањима, условима за стицање звања и овлашћењима чланова посаде бродова унутрашње пловидбе трговачке морнарице Савезне Републике Југославије („Службени лист СФРЈ”, бр. 32/82, 30/83 и 30/87 и „Службени лист СРЈ”, брoj 25/96), као и обрасци бродарских књижица које су издате у складу са Правилником о поморским и бродарским књижицама и дозволама за укрцање („Службени лист СФРЈ”, број 13/81), замениће се за обрасце ових исправа које се издају у складу са Правилником о условима, начину и поступку издавања и замене, садржини и обрасцу бродарске књижице и дозволе за укрцавање, лицима и органима надлежним за уношење и оверу података, као и садржини, обрасцу и начину вођења регистра издатих бродарских књижица и дозвола за укрцавање: („Службени гласник РС“, број 40/13) и [Правилник](http://www.pravno-informacioni-sistem.rs/SlGlasnikPortal/reg/viewAct/ef1b1c40-9ae8-404c-bfeb-c1e8a87ff2d7)ом о звањима, условима за стицање звања и овлашћењима чланова посаде бродова трговачке морнарице (“Службени гласник РС“, број 64/12, 99/2015 и 3/17), најкасније до 31. јануара 2018. године.

Обрасци дозвола за управљача и руковаоца чамца, односно морнара на пловећем постројењу које су издате у складу са Правилником о програму и начину полагања стручног испита за стицање звања управљача и руковаоца чамца („Службени гласник РС”, број 18/97) и Правилником о начину стицања стручне оспособљености и о програму стручних испита посаде одређених пловних објеката („Службени гласник СРС”, број 19/78), замениће се за одговарајуће обрасце дозвола за управљача чамцем које се издају у складу са [Правилник](http://www.pravno-informacioni-sistem.rs/SlGlasnikPortal/reg/viewAct/2287fd27-f9ed-4e86-96ec-fae1138e572b)ом о условима које морају да испуњавају лица за управљање чамцем, пловећим телом или плутајућим објектом, програму и начину полагања стручног испита, као и обрасцима, садржини, начину издавања и трајања дозволе за управљање (“Службени гласник РС“, бр. 86/14, 57/15), најкасније до 31. децембра 2019. године.

Члан 55.

До закључивања споразума о узајамном признавању бродских исправа којима се утврђује способност бродова за пловидбу између Европске уније и Републике Србије, односно административних споразума који се закључују између Управе и надлежих органа држава чланица ЕУ, као и споразума о узајамном признавању бродских исправа којима се утврђује способности бродова за пловидбу између Централне комисије за пловидбу Рајном (CCNR) и Републике Србије, Сведочанства Уније за унутрашњу пловидбу и исправе брода издате у складу са Правилима надзора пловила на Рајни признају се као да су издате у Републици Србији.

Одредбе члана 18. ст. 3-5. овог закона, престају да важе даном пријема Републике Србије у пуноправно чланство Европске уније.

Даном пријема Републике Србије у пуноправно чланство Европске уније, Сведочанства Уније за унутрашњу пловидбу, као и исправе брода издате у складу са Правилима надзора пловила на Рајни, признају се као да су издате у Републици Србији.

Члан 56.

Овај закон ступа на снагу осмог дана од дана објављивања у „Службеном гласнику Републике Србије”, осим члана 27. овог закона, који се примењује од 1. јуна 2019. године.